Alertă în magazinele din România marți dimineață, în urma descoperirii de carne de pui contaminată cu Salmonella. După efectuarea verificărilor necesare, produsul a fost imediat retras de pe rafturile supermarketurilor.
Recent, președintele ANPC, Horia Constantinescu, a exprimat îngrijorări cu privire la alertele alimentare în preajma sărbătorilor, generând preocupări în rândul românilor.
După efectuarea unor verificări riguroase, reprezentanții Autorității Naționale pentru Protecția Consumatorilor (ANPC) au decis retragerea de la comercializare a lotului de carne contaminat. În același timp, experții recomandă ferm clienților care au achiziționat deja acest produs să nu-l consume și să-l returneze imediat, scrie Spynews.ro.
"Colegii din structurile sanitar-veterinare sunt cei care verifică din perspectiva contaminării pentru că urmăresc lanțul de la producător până la raft. Nu de puține ori am tras un semnal de alarmă în sensul în care am propus ca cele două instituții să desfășoare permanent acțiuni în comun, tocmai pentru a transmite un mesaj de fermitate.
Este lăudabilă acțiunea colegilor din structurile sanitar-veterinare pentru că transmit un mesaj producătorilor ce cred că pot inunda piața cu produse neconforme. În ultima vreme se cam profită de situația financiară a consumatorului român, dar este momentul să înțelegem că nu întotdeauna un preț mic este și sigur.
Sfatul meu pentru consumatori este să cumpere din locuri autorizate și condiții de păstrare despre care știm că sunt sigure și nu reprezintă un pericol", a spus președintele ANPC, Horia Constantinescu.